WTI บวก 3 วันติด! ยืนเหนือ 111 เหรียญ กังวลน้ำมันตึงตัว
WTI บวก 3 วันติด! ยืนเหนือ 111 เหรียญ กังวลน้ำมันตึงตัว โดย  ณ เวลา 23.23 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนส.ค. บวก 1.61 ดอลลาร์ หรือ 1.5% สู่ระดับ 111.18 ดอลลาร์/บาร์เรล
WTI บวก 3 วันติด! ยืนเหนือ 111 เหรียญ กังวลน้ำมันตึงตัว โดย  ณ เวลา 23.23 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนส.ค. บวก 1.61 ดอลลาร์ หรือ 1.5% สู่ระดับ 111.18 ดอลลาร์/บาร์เรล
29 มิ.ย. 2565

ผู้สื่อข่าวรายงานว่า สัญญาน้ำมันดิบล่วงหน้า WTI พุ่งขึ้นกว่า 1% เหนือระดับ 111 ดอลลาร์ในวันนี้(28มิ.ย.65) โดยปรับตัวขึ้นเป็นวันที่ 3 ท่ามกลางความกังวลเกี่ยวกับภาวะน้ำมันตึงตัว
โดย  ณ เวลา 23.23 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนส.ค. ซึ่งมีการซื้อขายที่ตลาด NYMEX บวก 1.61 ดอลลาร์ หรือ 1.5% สู่ระดับ 111.18 ดอลลาร์/บาร์เรล
นักวิเคราะห์ระบุว่า ซาอุดีอาระเบียและสหรัฐอาหรับเอมิเรตส์กำลังผลิตน้ำมันใกล้เต็มศักยภาพแล้ว ทำให้ทั้งสองประเทศไม่มีแนวโน้มที่จะเพิ่มกำลังการผลิตมากขึ้น นอกจากนี้ ลิเบียและเอกวาดอร์กำลังเผชิญภาวะไม่สงบทางการเมือง ซึ่งเป็นปัจจัยกระทบต่อการผลิตน้ำมัน
กระทรวงพลังงานสหรัฐเปิดเผยว่า รัฐบาลได้ระบายน้ำมันดิบจากคลังสำรองทางยุทธศาสตร์ (SPR) จำนวน 6.9 ล้านบาร์เรลออกสู่ตลาดในสัปดาห์ที่แล้ว ส่งผลให้ปริมาณน้ำมันในสต็อกเหลือเพียง 497.9 ล้านบาร์เรล ซึ่งเป็นระดับต่ำที่สุดนับตั้งแต่เดือนเม.ย.2529
กระทรวงฯเปิดเผยว่า น้ำมันดิบที่มีการระบายออกสู่ตลาดเมื่อสัปดาห์ที่แล้ว แบ่งเป็นน้ำมันดิบ sweet crude จำนวนราว 1 ล้านบาร์เรล และ sour crude จำนวน 6 ล้านบาร์เรล
นักลงทุนจับตาการประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในวันที่ 30 มิ.ย. หลังจากมีมติเพิ่มกำลังการผลิต 648,000 บาร์เรล/วันในเดือนก.ค.และส.ค. นอกจากนี้ ตลาดจับตาการเจรจาข้อตกลงนิวเคลียร์ระหว่างสหรัฐและอิหร่านในวันนี้
กระทรวงการต่างประเทศกาตาร์ออกแถลงการณ์ระบุว่า กาตาร์มีความยินดีที่เป็นเจ้าภาพจัดการเจรจาทางอ้อมระหว่างสหรัฐและอิหร่านที่กรุงโดฮาในวันนี้  โดยแถลงการณ์ระบุว่า กาตาร์มีความพร้อมที่จะสนับสนุนการเจรจาเพื่อให้ทุกฝ่ายประสบความสำเร็จ
ทั้งนี้ ตัวแทนจากสหรัฐและอิหร่านจะจัดการเจรจาข้อตกลงนิวเคลียร์ในวันนี้ หลังจากที่การเจรจาได้หยุดชะงักลงนับตั้งแต่เดือนมี.ค. ซึ่งหากมีการบรรลุข้อตกลงดังกล่าว ก็จะปูทางให้อิหร่านกลับมาส่งออกน้ำมันในตลาด